Den 16-årige afghanske dreng, Harakat Hotak fra Thisted, er ved Retten i Esbjerg blevet kendt skyldig i voldtægt.

Voldtægten fandt sted i butikscenteret Broen i Esbjerg i marts i år.

- Drengen har fået en dom på to år og seks måneders fængsel. Og han bliver herefter udvist for bestandig, oplyser senioranklager Britt Ankersø til Ekstra Bladet.

Harakat Hotak var tiltalt for at have voldtaget en kun 14-årig pige på et toilet i butikscenteret.

Se også: Voldtægts-tiltalt afghansk dreng: Pigen bad om sex med mig

Ifølge anklageskriftet truede han pigen til at gå med ind på toilettet, hvor han tvang hende til både oralsex og vaginalt samleje.

Han har under sagen nægtet sig skyldig.

Uenige om skylden

Ganske opsigtsvækkende var de tre dommere i Domsmandsretten uenige i spørgsmålet om, hvorvidt den 16-årige var skyldig.

Dommer Henrik Tosti mente, at den afghanske dreng ikke var skyldig i voldtægt.

De to lægdommere fandt imidlertid, at drengen havde begået voldtægten.

- I Byretten er det således, at et flertal blandt lægdommerne kan afgøre sagen. Dommeren mente, at beviserne samlet set ikke var stærke nok til at dømme den tiltalte for voldtægt. Der er tale om en samlet vurdering. Men det er klart, at fokus har ligget på de to forklaringer fra henholdsvis den tiltalte og den forurettede.

- De er jo de eneste, som har været til stede under selve akten, oplyser Britt Ankersø til Ekstra Bladet.

Dommen anket

Selv om dommerne i domsmandsretten var uenige i skylds-spørgsmålet, så var der til gengæld enighed om straffens længde.

Dommen blev anket på stedet af forsvareren.

- Jeg havde forventet, at dommen ville blive anket. For den dømte har jo intet at tabe i denne sag, siger Britt Ankersø.